b'\n_START_ARTICLE_\nKagu\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 60 cm. H\xc3\xb6yhenpuku on vaalea, tuhkanharmaa ja valkoinen. Koivet ovat pitk\xc3\xa4t, punaiset, samoin keskimittainen nokka on punainen. P\xc3\xa4\xc3\xa4laella on t\xc3\xb6yht\xc3\xb6, jonka h\xc3\xb6yhenet ovat tavallisesti p\xc3\xa4\xc3\xa4nmy\xc3\xb6t\xc3\xa4isesti. Kagu on l\xc3\xa4hes lentokyvyt\xc3\xb6n ja se liikkuu maassa k\xc3\xa4vellen. Siipi\xc3\xa4\xc3\xa4n se k\xc3\xa4ytt\xc3\xa4\xc3\xa4 p\xc3\xa4\xc3\xa4asiassa soidintanssissa, jossa molemmat sukupuolet tanssivat siivet levitettyin\xc3\xa4 toistensa ymp\xc3\xa4rill\xc3\xa4 siipisulkiensa v\xc3\xa4rikuvioita esitellen. Se pystyy liit\xc3\xa4m\xc3\xa4\xc3\xa4n pakoon vaaraa. Kagulla on paljon \xc3\xa4\xc3\xa4ni\xc3\xa4, joista tavallisin on aamuinen duetto, joka saattaa kest\xc3\xa4\xc3\xa4 15 minuuttia._NEWLINE_Kagun sukupuuttoon kuollut isokokoisempi l\xc3\xa4hisukulainen Rhynochetos orarius tunnetaan fossiilil\xc3\xb6yd\xc3\xb6n perusteella. Kagun systematiikka ei ole aivan selv\xc3\xa4, sill\xc3\xa4 se on joskus luokiteltu my\xc3\xb6s haikaroihin.\n_START_SECTION_\nEsiintyminen\n_START_PARAGRAPH_\nKagu el\xc3\xa4\xc3\xa4 vain Uudessa-Kaledoniassa. Se on yksi maailman harvinaisimmista lintulajeista ja on nyky\xc3\xa4\xc3\xa4n hyvin uhanalainen johtuen saarelle tuoduista vieraista petolajeista (kissat, rotat, koirat), kaivostoiminnasta ja metsien hakkuista. Kagu on rauhoitettu Uudessa-Kaledoniassa. Laji pesii my\xc3\xb6s vankeudessa Noum\xc3\xa9an el\xc3\xa4intarhassa ja Rivi\xc3\xa9re Bleue Parkin suojelualueella, josta niit\xc3\xa4 on vapautettu luontoon. Kagun suojeleminen on koettu Uudessa-Kaledoniassa hyvin t\xc3\xa4rke\xc3\xa4ksi.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKagu elinymp\xc3\xa4rist\xc3\xb6\xc3\xa4 ovat vuorenrinteiden tihe\xc3\xa4kasvuiset mets\xc3\xa4t.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nRisuista ja kuivista ruohoista rakennettu pes\xc3\xa4 on maassa ja ainoaa munaa haudotaan noin viisi viikkoa. Poikanen itsen\xc3\xa4istyy noin 14 viikon ik\xc3\xa4isen\xc3\xa4.\n_START_SECTION_\nRavinto\n_START_PARAGRAPH_\nRavinnokseen kagu kaivelee maasta selk\xc3\xa4rangattomia, kuten kotiloita, toukkia ja matoja.'